Karsten Nonbo (V), 2005-05-19:
Der skal ikke herske nogen tvivl om, at vi i Venstre er med og vil gå i den retning, som forslagsstillerne vil.
Altså igen: Vi er enige om intentionerne, nemlig at få en bedre færdselssikkerhed med færre dræbte eller færre skadede.
Vi er heldigvis i den situation, at vi har fået en justitsminister og en transportminister, som i allerhøjeste grad har været med til at få tallene til at gå i den retning.
Jeg ved ikke, om jeg sagde det for 14 dage siden, men det tåler i hvert fald en gentagelse: Vi er nu statistisk nede på et tal, der hedder under én dræbt om dagen.
Hvis vi tager det første kvartal fra 2005 med ind i statistikken og selvfølgelig udskyder det første kvartal i 2004, altså de sidste 12 måneder, er vi nu nede på 362 dræbte i trafikken.
Vi er nede på langt færre kvæstede, så retningen er god nok.
Men når det er sagt – det er jo også det, forslagsstillerne gerne vil ind på – er der meget mere, vi stadig væk kan nå at gøre.
Vi er jo i gang med at indføre klippekortet, og når det kommer til september, får vi en god effekt af det.
Vi er i gang med at vedtage en ny spirituslov, og vi har Waage-udvalget i gang med at undersøge alkotest, narko- og medicinkørsel.
Og så må vi stadig væk slå på, at vi desværre ved, at der er blevet slået 70-80 stykker ihjel og kvæstet, fordi de ikke brugte sikkerhedssele.
Det taler også sit tydelige sprog.
Men tilbage til det beslutningsforslag, som ligger her.
Det er rigtigt, at Færdselssikkerhedskommissionen har udtalt, at det vil være hensigtsmæssigt at se på, om alle erhvervschauffører med stort kørekort, altså også lastbilchauffører, skal modtage obligatorisk undervisning i færdselsrelateret førstehjælp.
Ministeren har nu lige oplyst, at den nedsatte arbejdsgruppe i den anledning allerede kommer med et resultat til efteråret, og ministeren har lovet, at hvis det giver noget, der går i den retning, er ministeren klar til at handle.
Det er tryghedsskabende for mig, for ministeren plejer at gøre, hvad hun siger, og hun plejer at sige, hvad hun gør.
Ministeren oplyser også, at man i Fyns Amt er i gang med et projekt sammen med ASFDansk Folke...
nej, Folkehjælp – undskyld, jeg fik set på Dansk Folkeparti – men det er Dansk Folkehjælp og kørelærerne.
Projektet hedder »Intet Kørekort – Uden Førstehjælp«
, og de kommer også snart med en konklusion.
Endelig kan jeg huske, at ministeren for 14 dage siden talte meget varmt om det projekt fra Vejle, der hedder »Respekt for fart«, som laves sammen med Vejle Amt og forsikringsselskabet ALKA, og det går netop ud på, at man bruger en weekend.
Her går man sådan set skridtet videre, for der lærer de nemlig ikke bare førstehjælp, for de lærer også, hvordan man kan undgå færdselsulykker, hvordan høj hastighed har indvirkning på det, at det har betydning, om man sidder alene i bilen eller man er fire i bilen.
Så der ligger også noget i det kursus, som vi kan plukke af.
Jeg kan sige, at jeg har været i forbindelse med dem, og rent faktisk vil de meget gerne invitere os ordførere og Færdselssikkerhedskommissionen over den første weekend i oktober eller den første weekend i november for at se, hvad det egentlig er de laver, det, ministeren udtalte så begejstrede ord om for 14 dage siden.
Så det synes jeg at vi skal tage godt imod.
Vi er jo helt enige i, at vi skal gøre et eller andet, men vi skal lige tøve en kende.
Som ministeren sagde: Vi skal have argumenterne i orden, vi skal have noget, der virker.
Det skulle jo nødig ende som i den her stænklapsag – jeg tænker stadig væk med gru på det – hvor man bare sagde: Nu skal vi have stænklapper på bilerne, for det er nok noget, der er godt.
Vi står i øjeblikket lidt i et vadested med hensyn til spejle på lastbiler, om vi satte noget i værk, der er til noget, om det er noget, der virker.
Vi skal være helt sikre på, at det, vi sætter i værk nu, virker.
For jeg tror egentlig, at vi alle sammen er enige om, at vi kan gøre noget, men lad os nu lige gøre det rigtige, lad os nu lige afvente de resultater, der måtte komme til efteråret.
Endelig kan jeg da ikke lade være med at sige, at førstehjælp også somme tider kan have den modsatte virkning.
Jeg har en god kollega i partiet, som sagde: Jeg vil gerne være sikker på, at den, der giver mig førstehjælp, kan det og ikke bare piller ved mig, fordi det skal se handlekraftigt ud.
Der er også en anden kollega, en sygeplejerske, som sagde: Jamen jeg blev verfet væk, og jeg er jo sygeplejerske, af en, som sagde, at han kunne førstehjælp, men det viste sig, at det kunne han ikke rigtigt, og så var der egentlig brug for førstehjælp, da han var færdig.
Jeg kan se, at jeg må springe de sidste par sider af mit indlæg over eller også håbe på, at jeg får mere taletid.